रिसिया थाना क्षेत्र के जमालुद्दीन ज्योत गांव निवासी ध्रुव कुमार अपने पड़ोसी को देखने जिला अस्पताल आया था। वह चाय खरीदने जिला अस्पताल के गेट पर स्थित विक्की की दुकान पर पहुंचा। जहां उसने चाय खरीदी और प्लास्टिक के चार गिलास मांगे। दुकानदार उस गिलास की कीमत भी चार रुपए अलग से मांग रहा था। जबकि ध्रुव कुमार का कहना था कि 4 गिलास महज दो रुपए का मिलता है। इसी बात को लेकर दोनों के बीच बहस हो गई। कुछ ही देर में गाली-गलौज फिर मारपीट होने लगी। मौके पर मौजूद ध्रुव कुमार के चाचा ने हस्तक्षेप किया तो चाय विक्रेता ने अपने साथियों के साथ उनसे भी मारपीट की। किशोर के चाचा बिहारीलाल ने बताया कि चाय विक्रेता ने जान से मारने के इरादे से उस पर खौलती हुई चाय उड़ेल दी। ध्रुव ने सिर पर चाय गिरने से बचाया, जिससे उसका हाथ भी झुलस गया, लेकिन गर्दन, पीठ व शरीर के अन्य हिस्सों पर चाय गिर जाने से वह गम्भीर रूप से झुलस गया।